12
Yesuusa shitto tizhide maachito
(Maato. 26:6-13; Mar. 14:3-9)
1 Faasiga bonchchize izipun qammappa tiino, Yesuusa hyayqoppa dentstside Alaazare yeze guta, Bitaaniya hyanggida. 2 Yinna besite un ees kawo giigizida. Alaazare Yesuusara wolla leematella bettezin Martta unttis kiitinttane. 3 Mayrama narddoosa gaaze gaama al77o geeshi shitto ki7i Yesuusa tohitilla gussida. Fa ommitira E tohito uccida; keetsite ubba shitto sawora tonkku gayda.+
4 Yezin Yesuusa tamaaruntsappa fete, Yesuusa aatsii inggodes yeze, Asqorootu Yihuda, 5 «Hyanna shittita hyaydzdzii xeet dinaares bayzinttii, miishita dahuntsis ingginttosa?» yagayda. 6 E kayzo maaqqide gisho yinno gaydap attin dahas yiqsinttii gaykaaya. E bira aykkiza maaqqide gisho ubba wode iippa faas ekkane.
7 Yesuusa, «Iza faas yeze baz ta mooginttize qammas minjjide gisho izo ashshii ashshote. 8 Dahuntsi ubba wode yinttara yessada, yezin ta ubba wode yinttara yezoos» yagayda.+
9 Ye wode gaama asuntsi Yesuusa Bitaaniya yezanno si7i ize yi7ida. Un Yesuusa xalaala maaqqikaayzin E hyayqoppa dentside Alaazaren be7ades yi7ida. 10 Yinnii gisho, kahinunts hyalaquntsi Alaazaren gujjii wodhodes zorinttida. 11 Akkos gayko, Alaazare baggara gaama Ayhuduntsi unttana ixxii Yesuusa ammanze gisho.
Yesuusa bonchchora Yerusalaame gelida
(Maato. 21:1-11; Mar. 11:1-11; Luqa. 19:28-40)
12 Wonttisti wode Faasiga bonchchize besite ye7ize gaama asuntsi Yesuusa Yerusalaame yi7izanno si7i, 13 Qiile hyaye ekkii eza mokkodes kezida. Un fa qaaltto dhoqi yiizii,
«Hosaana!
Laatstse suntsite ye7ize!
Isra7eele Kaati anjjintto!»
yagayda.+
14-15 Geeshi Maxaafite,
«Xiyoone katamite, zhashtippe!
Yikke, ne Kaatize hyare na7alla bettii yi7ida»
gaynttidanni fana Yesuusa hyare na7a denggi eza toggida.+
16 Yesuusa tamaaruntsi yinno tiino tiirikaaya. Yezin Yesuusa bonchchinttidannippa suuba un yinno ubba tiirida. Yinna ubba Geeshi Maxaafta gaydannigaara hyanida.
17 Yesuusa Alaazare boozappa xeegii, hyayqoppa dentside wode eera yeze gaama asuntsi Yesuusa baz markkidhida. 18 Gaama asuntsi eza mokkodes kezide, E yinna kille bazito oochchezanno si7ide gisho. 19 Yinnii gisho, Farisaawuntsi fete fetego, «Nu akkon oochchodes dandda7oosanno bo7ote; worzhita ubba eza kaallida» yagayda.
20 Faasiga bonchchize wode goynodes Yerusalaame hyanggezunts gidda fettii fettii Girike asuntsi yene. 21 Unttin Galila sa7a Beetesayda katamappa yi7ide Filphoosago yi7i, «Laatstso, nuunii Yesuusa be7ades koyane» yaga7i woossida. 22 Filphoosa hyanggi Inddiriyases ohin lam77untsi hyanggi, Yesuusas ohida.
23 Yesuusa unttago, «As Na7ay, bonchchinttize wode yellida. 24 Ta yinttis turo turo gaane; fettii zarga aafe sa7a wodhdhii dolanxiko faas attane. Yezin ye zarga aafize doliko gaama aafe aafane. 25 Fa shemppito kadhize ooden dhabssane; fa shemppito hyanna alamite ixxize ooden medhina de7oos naagane.+ 26 Ta yeze besite taara yessade gaar taas oochchodes koyeze ooden tana kaallodes beezane. Taas oochchiza oonan ta Aday bonchchoda.
Yesuusa fa hyayqitibaz tiinii ohida
27 «Hyatte ta shemppita gaama un77inttida; yeezin waago? ‹Ta Adayo, tana hyanna saattippa ashsho› yagawune? Ade, ta yi7idanna hyanna madha saatis. 28 Ta Adayo, ne suntsito bonchcho» yagayda.
Ye wode saloppa, «Taanii ta suntsito bonchchida; mahin bonchchoda» yagaaze qaala yi7ida.
29 Yinna besite eqqide gaama asuntsi yinna qaaltto si7i, «Yinna dada dhoge» yagayda.
Melluntsi mahi, «Kiitanchcho ees ohida» yagayda.
30 Yesuusa mahi unttago, «Hyay ootsize yin gisho yi7idap attin ta gisho baaya. 31 Hyanna alamita firddinttize wodita hyatte; hyanna alamito ahize kaatize hyatte bale olinttoda. 32 Mahi ta sa7appa dhoqi dhoqi gayde wode as ubba taago ko7oda» yagayda. 33 E yinno gaydanna akko gaar hyayqo hyayqqodyezako unttis qonccissades.
34 Gaama asuntsi mahi, «Nu higgita Kiristtoosa medhina yezanno ohine. Yeezin, ne waaga7i, ‹As Na7ay dhoqi dhoqi gawudes beezane› ga7e? ‹E, As Na7ay oode?› » yagayda.+
35 Yesuusa, «Foo7o yinttara eerats wode gam77oda. Yinttis dhumaame gaar foo7o yezin, foo7ite hyanttote. Dhuma yedhdhize asi ana qitizako eroos. 36 Foo7o na7untsana maaqqade gaar foo7o yezin foo7iza ammanote» yagayda.
Ayhuduntsi ammanikaaya
Yesuusa yinno ohidannippa maaqqii hyanggi unttappa genggida. 37 E yinnii fana kille baz un tiino oochchinin ammanikaaya. 38 Nabe Isayaasa,
«Laatstso, nu markkatitsito oonii ammanide?+
Laatstse fa wolqqito oos qonccizido?»
Gaydanna turo maaqqade fana un eza ammanikaaya.
39-40 Mahin Isayaasa,
«un aafta be7aame gaar,
un wozintta tiiraame gaar,
un Xoozago maaqqin, E unttana fatstsaame gaar,
Xoozii un aafto qooqizida.
Un wozintta minggida»
gayde gisho un ammanodes dandda7ikaaya.+
41 Isayaasa yinno gaydanna, Yesuusa bonchchito bi7ide gishone ebazin ohide gisho.
42 Maaqqikon, Ayhude hyalaquntsappa gaamuntsi Yesuusa ammanida. Yezin Farisaawuntsi fana Ayhuduntsi woosa keetstsappa kessoda ga7i zhashtide gisho ammanida ga7i qoncce markkidhikaaya. 43 Yinno un oochchide, Xoozze bonchchoppa aadhii as bonchcho kadhide gisho.
44 Yesuusa fa qaaltto dhoqi yiizii, «Tana ammanze ooden tana kiittezan ammananep attin tana xalaala ammanoos. 45 Tana be7ize ooden tana kiittezan be7ine. 46 Tana ammanze ubba dhuma yezaame fana ta foo7o maaqqii alame yi7ida. 47 Ta qaaltto si7i kiitinttoosa oonan ta firddoos. Akkos gayko, ta alamito ashshodes yi7idap attin firddodes yi7ikaaya. 48 Tana ixxizayan ta qaaltto ekkoossa oonan firddize yene. Ta ohide qaaltta wurssutsi qamma ye atstsa firddoda. 49 Akkos gayko, ta yinno taappa ohoos, yezin tana kiitteze ta Aday ta gawudannon ohodanno kiittida. 50 Mahi E kiittan medhina de7o maaqqidanno ta erane. Yinnii gisho, ta ohizanna ta Aday taas ohidanno» yagayda.
+ 12:3 Luqa. 7:37-38 + 12:8 Mahe 15:11 + 12:13 Maz. 118:25-26 + 12:14-15 Zakka. 9:9 + 12:25 Maato. 10:39; 16:25; Mar. 8:35; Luqa. 9:24; 17:33 + 12:34 Maz. 110:4; Isa. 9:7; Hiz. 37:25; Dane. 7:14 + 12:38 Isa. 53:1 + 12:39-40 Isa. 6:10