5
Durizan xaaxinttide maxaafiza
1 Yinnippa suuba, araatizella afa bettiday mizaqi kushera gancceran kattara xaafinttide laappun mahitamera gorddunttide xaaxinttide maxaafe bi7ida.+ 2 Fettii mintsi kiitanchchize fa qaaltto dhoqi yiizii, «Mahitamiza billodesin maxaafiza bugodes dandda7ize oode?» yaga7i awaajjodera bi7ida. 3 Yezin salo maaqqin sa7a woy sa7appa oomora maaqqin ye xaaxinttide maxaafiza billodesin ganccito be7ades dandda7ize ooden benttikaaya. 4 Xaatsi maxaafiza billodesin E ganccito be7ades beezize asi benttikaayze gisho ta gaama yeekkida. 5 Yeezin, cimuntsappa fetay taago, «Yeekkippe! Yikke, Yihuda bagga maaqqide gaammo, Dawute kochchi, laappun mahitamtto billodesin maxaafiza bugodes dandda7ane» gayda.+
6 Yinnippa suuba, shukinttide Durizay araatizella, oyddii shemppora yeze medhetuntsisin cimuntsis gidda, eqqidaya bi7ida. Ees laappun gumurin laappun aafuntsii yene. Yentses alame ubba kiitinttide Xoozze laappun ayyaanutsana.+ 7 Ye Durizay hyanggi, araatizella afa bettiday mizaqi kusheppa xaaxinttide maxaafiza ekkida. 8 E ye xaaxinttide maxaafiza ekkide wode oyddii shemppora yeze medhetuntsisin lam7itam oyddii cimuntsi Durize tiino gol7ida. Un fete fete diitsin geeshshuntsi woosa maaqqide ixaane kumide worqqa shaate aykkida.+ 9 Un,
«Xaaxinttide maxaafiza ekkodes,
mahitamiza billodes nees beezane.+
Akkos gayko, neenii shukinttida;
kochchi ubbappa, dumma dumma doonappa,
kochchuntsappa ka7itumo ubbappa
ne suutsite Xoozis wozida.
10 Un nu Xoozze Ades oochchode fana
unttana kahinunts ka7itumo mahida.
Unttin sa7a ubba ka7itoda»
yaga7i kille mazmure yexxida.+
11 Ta bi7ide wode mukul tohe mukulin taphpho mukul tohe taphpho mukul maaqqade kiitanchchuntsi ootsi si7ida. Unttin araatizes, oyddii shemppora yeze medhetuntsin, cimuntsi kantto wutida.+ 12 Yentsi kiitanchchuntsi dhoqi gayde qaalara,
«Shukinttide Durizay wolqqa, durtumo,
cinccatitsin mintsitimo,
bonchcho, saban galata ekkodes beezane»
gayda.
13 Yinnippa suuba, sa7an, salo, sa7appa oomora abba gidda yeze medhetitsi ubba,
«Araatizella afa bettidaysin Durizes,
galata, bonchcho, saban wolqqa
medhii medhinas maaqqe»
ga7i yexxodera si7ida.
14 Oyddii shemppora yeze medhetuntsi, «Amin77e» yagayda; mahi cimuntsi sinora zuugii goynida.
+ 5:1 Hiz. 2:9 + 5:5 Medho 49:9; Isa. 11:1 + 5:6 Isa. 53:7; Zakka. 4:10 + 5:8 Maz. 141:2 + 5:9 Maz. 33:3; 98:1; Isa. 42:10 + 5:10 Keze 19:6; Qon. 1:6 + 5:11 Dane. 7:10