4
Kiristtoosara yeze fettetitsi
1 Yikke, Laatstses acinttide taanii, yin xeeginttide xeegisite beezize de7or yessade fana woossane. 2 Siiqora fetay fetaya dandda7itera ubba wode aadatitsaran dalggatitsara wol dandda7i yezote. 3 Sarotitsara acinttide ayyaana fettetitsi naagodes minggote.+ 4 Yin xeeginttidanna fettii ufays xeegitsi maaqqide gisho fettii asatetsin fettii Ayyaana yene. 5 Fettii Laatstsii, fettii ammanon fettii xinqqate yene. 6 Ubbannippa dhoqqa maaqqide, ubballa oochchize ubba bessa yeze fettii Xoozii, ubbuntsi aday yene.
7 Yezin Kiristtoosa inggodes koydanni fana nuus fetes fetes dumma dumma imotitsi inggida. 8 Yinnii gisho, Xoozze qaaltte,
«E ude kezide wode di7inttodes yezuntsana di7ida,
asuntsisin imotitsi inggida»
yagayda. 9 Sulle sa7a oomo wodhdhida ga7e maaqqanxiko yinna «Ude kezida» gaazanna akko ga7e?+ 10 Ye sulle wodhdhiday, mahi ubbanne benttode wontsis salo ubbas kattar keziday eza.
11 E feta feta hawaaruntsana, feta feta nabe, Wonggele sabaakuntsana, woosa keetsi yenggizuntsanan, asttamaaruntsana mahi inggida. 12 E yinno oochchidanna Kiristtoosa galla maaqqide woosa keetsita geeshshade fanan ammanze asuntsana Xoozze oochas giigisades. 13 Yinnii fana, nu ubba Xoozze na7a erii ammanora benttize fettetitsago yellii, Kiristtoosa folon kumutsi maaqqide fana nuunin kumutsi as maaqqade fanas.
14 Yikkeppa suuba, asuntsi gene cimora giigide balitsize worddo timirtte baqoran zulunttera goden hyankka sholale kaa7ize na7untsi fana maaqqodes beezoos. 15 Yezin nuunii turo siiqora aytsitsii ubba bazara eego omma maaqqide Kiristtoosago dichchoda. 16 Eeppa denddii galla ubba billite wogara oochchode fana acinttide galla xapho shazhara aykkinttii fana siiqora keexitera fa galtto dichchane.+
Kiristtooara kille de7o
17 Yikkeppa qofa baayze Ayhude maaqqoosse asunts fana yezippete ga7i Laatstse tiino markkidhane. 18 Un qoftta dhumida; fa wozintte dhumida. Xoozii inggize de7oppan hyaakkida. 19 Un yeella gaazebaz eroos; un tuna baz oochchodesin asho amotitsis fana aatsii inggida.
20 Yin Kiristtoosa baz yinnii gaar tamaarikaaya. 21 Turippa yin si7ida. Mahi Yesuusa gidda turii yezanno tamaarida. 22 Yin tiino yezide wogito ashshote. Mahi cimmize ammora dhabize yin gal77a qoftto hyaasote. 23 Yin wozina ayyaanara killidhdhote.+ 24 Turii xillotitsaran geeshshatitsara Xoozii aazii medhinttide kille asatitsito ma77ote.
25 Yikke, worddo ohinttippete. Nuunii ubbuntsi Kiristtoosa galla billite maaqqide gisho as ubbara turo ohinttote.+ 26 Kaccote, yezin yin nagara oochchippete. Yin kachchara yezin awa gelippe. 27 Xalahes bessi inggifete. 28 Kaystize yikkeppa kaystippe. Yezin dahuntsana maaddize baz yessade fana fa kushera lo77o baz oochcho.
29 Yin doonttippa mulon iita qaala kezippe. Yezin si7izuntsana ufaysodesin mintsodes beezize lo77o qaala yin doonttippa kezo. 30 Wozo qammas attamii gaddide geeshi Xoozze ayyaana azzantsifete. 31 Morkketitsi, zhilo, kachchi, uufo, cashshin iita ubba yinttappa hyaasote. 32 Aatsii fetay fetays keehan yiqsinttizuntsana maaqqote. Xoozii Kiristtoosa baggara yinttis atto gaydanni fana yinttin wolis atto ga7ote.
+ 4:3 Qola. 3:12-13 + 4:9 Maz. 68:18 + 4:16 Qola. 2:19 + 4:23 Qola. 3:9 + 4:25 Medho 1:26; Qola. 3:10