2
Efesoone woosa keetsitis kiitinttide kiita
1 «Efesoone woosa keetstsa kiitanchchos hyannii gaar ga7i xaafo.
Fa mizaqi kushite laappun xoolintto aykkidayin laappun worqqa xomppe gaddize besi giddara hyanttizay hyannigaara yagaane: 2 Taanii ne oochito, ne labbitsiton ne genccito erane. Neenii iita asuntsbaz genccodes dandda7ikaayzanno erane. Mahi hawaare maaqqikaayzara fana, hawaare gaazuntsana qurichi erii un worddanchcho maaqqin denggidanno ta erane. 3 Neenii genccida; ta suntsiti gisho madha dandda7ida; gaminttikaaya. 4 Maaqqikon, hyatte ta nena borizebaz yene; yinnan neenii tiino siiqito ashshida. 5 Yikke, ne akko gaar dhoqqa bessappa gol7ezako qoppo! Ne nagarttippa maaqqo; neenii tiino oochchize oochito oochcho. Neenii ne nagarttippa maaqqanxiko, ta neego yo7oda, ne xomppe gaddize besito iza besitippa ekkoda. 6 Hyatte ta nena nashshize fettii bazi yene; ta ixxize Niqoolawuntsi oochito neenin ixxida.
7 Geeshi Ayyaana woosa keetsunsis gaazebaz si7odes hyaye yeze ooden si7o. Gamii denddide ooden Xoozze gannate yeze de7o minxa aafeppa ma7ade fana adetits wolqqa inggoda.+
Semirneese woosa keetsitis kiitinttide kiita
8 «Samirneesa woosa keetstsa kiitanchchos hyannigaar ga7i xaafo.
Tiinon wurssutsize, hyayqqiden hyayqoppa denddiday hyannigaara yagaane:+
9 Taanii ne waayton ne dahatitsiton erane; maaqqikon ne dure. Ayhude baayzara fana Ayhude gaazuntsi cazhize cashito ta erane, yezin un Xalahe maabara yene. 10 Neenii ekkodes yeze madhito zhashtippe. Xalahe yinttappa fetaya fetaya fattanodes achi keetstsa oloda; taphphi qamma yellodes yin madhidhoda. Hyayqqode wontsis ammaninttidaya maaqqo; ta nees de7o barneexa inggoda.
11 Geeshi Ayyaana woosa keetsuntsis gaazebaz si7odes hyaye yeze ooden si7o. Gamide ooden lam7intsa hyayqo qohinttoos.+
Pherggamoone woosa keetsitis kiitinttide kiita
12 «Pherggamoone woosa keetstsa kiitanchchos hyannigaar ga7i xaafo.
Lam77i zalara leefinttide mashsha yezay hyannigaara yagaane: 13 Taanii ne yeze besito erane; ne Xalahe araata yeze bessa yene; ta suntsito mintsii naagida. Melle atto yezin, Xalahe yeze yin katamite hyayqqide taas ammaninttide markka, Antiphaasa, yeze woden ammano kaddikaaya.
14 Maaqqikon, ta nena borize eeratsi bazi yene. Yinnan Isra7eele asuntsi eeqas zharshinttide katstsa mu7i tunode fanan gome woy7e nagara oochchode fana Baalaqa mana zoride Balaama timirttito ekkide fettii fettii asuntsi neera yene.+ 15 Yinnii fana, Niqoolawuntsi timirttito tamaarize asuntsi neera yene. 16 Yinnii gisho, neenii ne nagarttippa maaqqo. Yinna hyananxiko, ta neego ellera yi7i yentsi asuntsana ta doonttippa kezze mashshara caddoda.
17 Geeshi Ayyaana woosa keetsuntsis gaazebaz si7odes hyaye yeze ooden si7o. Gamide oodesin aachichcha yeze mannappa* inggoda. Mahi ekkize atstsap attin melle asi eroosse kille suntsi xaafinttide bootsi shuchchi ta ees inggoda.+
Tiyaxiroone woosa keetsitis kiitinttide kiita
18 «Tiyatiroone woosa keetstsa kiitanchchos hyannigaar ga7i xaafo.
Tama loxe aazize aafe yezay, mahi tamara teellide naase meqo aazize tohe yezay, Xoozze na7ay, hyannigaar gaane: 19 Taanii ne oochito, ne siiqito, ne ammantto, ne oochiton ne genccito erane. Ne tiino oochchizannippa hyatte aatsii oochchizanno erane.
20 Maaqqikon, ta nena borize fettibazi yene; fana nabe gaaze maachito, Elzaabelo, si7i ga7i bi7i akkon gaykaaya. Yinna maachita eeqas zharshinttide katstsa mu7i amudhdhode fana tunode fanan olalode fana oochchii ta aruntsana balitstsida.+ 21 Iza fa nagarttippa maaqqade gaar ta iis wode inggida, yezin iza maaqqades koyikaaya. 22 Un I bala ogitippa maaqqanxiko, ta izo iita hyarggella oloda; iira olale hyanttizuntsin iita waaye waayinttoda. 23 Ta I na7untsana wodhoda; mahi woosa keetstsa ubba ta asi qofan as wozina eriza maaqqidanno eroda. Ta fetes fetes yin oochitigaara oochitigaara inggoda.+ 24 Yezin Tiyatiroone yeze melluntsana, yinna iita timirttito ekkikaayzuntsana, «Xalahe damma gaatsi qofa» ga7inttize hyanna timirttito tamaarikaayze yinttana melle deexo toofo toossoos. 25 Maaqqoyezin, ta ye7ode wontsis yinttis yeze baz mintsii naagote.
26 Gamidesin wurssutsi yellodes taas kiitinttide oodesin ka7itumtto ahode gaar adetits wolqqa inggoda.+
27 «E unttana meqo gufera ahoda;
sa7appa medhdhize hyayqize miishe fana tinchchoda.»
Yinna adetits wolqqita taanii ta adeppa ekkide wolqqiti fana. 28 Mahi ta ees goolixe xoolintto inggoda. 29 Geeshi Ayyaana woosa keetsuntsis gaazebaz si7ize hyaye yeze ooden si7o.
+ 2:7 Medho 2:9; Qon. 22:2; Hiz. 28:13; 31:8 + 2:8 Isa. 44:6; 48:12; Qon. 1:17; 22:13 + 2:11 Qon. 20:14; 21:8 + 2:14 Faydo 22:5 * 2:17 Manna: Isra7eele asuntsi akko baayze sa7a yedhdhize wode saloppa Xoozii unttis inggide dumma katstsa woy kiitanchcho katstsa. + 2:17 Keze 16:14 + 2:20 1 Kat. 16:31; 2 Kat. 9:22 + 2:23 Maz. 7:9; Er. 17:10; Maz. 62:12 + 2:26 Maz. 2:8-9