15
Adunts wogabaz
(Mar. 7:1-13)
1 Yinnippa suuba, fettii fettii Farisaawuntsin higge asttamaaruntsi Yerusalaameppa Yesuusago yi7i, 2 «Ne tamaaruntsi akkos nu adunts wogito mentse? Un katstsa ma7adeppa tiino fa kushito meecinttoos» yaga7i oocida.
3 Yesuusa mahi, «Yin, yin woga gisho Xoozze kiita folizanno akkos ixxe? 4 Akkos gayko, Xoozii, ‹Ne adayan ne intto bonchcho. E fa adaya woy fa intto cazhize hyayqo gayka?› yagayda. 5 Yezin yin, fettii asi fa adaya woy fa intto maaddodebaz yezin, ‹Yin taappa denggize maadito Xoozzes zharshida gayko,+ 6 Fa adaya woy intto bonchchodes beezoos› yagaane. Yezin yin, yin woga folodes Xoozze qaala mentsane. 7 Yin, cubbuntso, Isayaasa yin baz likke ohida,
8 «‹Hyantsi asuntsi tana fa doontte bonchchane,
Yezin un wozuntta taappa hyaako yene.
9 Asuntsi tana cer goynane;
un asi medhdhide woga
Xoozze higge aazizi tamaarssane› gayda» yagayda.
Asi tunize baz
(Mar. 7:14-23)
10 Yesuusa gaama asuntsana faago xeegii, «Si7ote! Qoppote! 11 Asi tunize baz doonara gelizebaz baayzin doonappa kezze baz» yagayda.
12 Yinnippa suuba, Yesuusa tamaaruntsi eego yi7i, «Farisaawuntsi ne gaydanno si7i dhubunttidanno erane?» yagayda.
13 Yezin Yesuusa unttis mahi, «Salo yeze ta aday tukkikaayze minxa ubba shodinttoda. 14 Unbaz ashshii ashshote; un qooqe kaalisize qooquntsana. Qooqe qooqe kaalitsiko, lam77untsin gaga qitane» yagayda.
15 Phexiroosa mahi, «Yinna aazize bilitsito nuus ohoya» yagayda.+
16 Yesuusa unttago, «Yinttisin hyanno yellodes gelikaane? 17 Doonara gelidebaz ubba saza gelii bale kezizanno erosite? 18 Yezin doonara kezze baz wozinappa kezane. Asi tunize baz yentsesana. 19 Unttin as wozina giddappa kezize iita qofa, wodhe, olale, gome woy7e, kayzo, worddo markkidhe, cashshi.+ 20 Yentsesana aazize bazita asi tunizanep attin meeccinttikaayze kushera muuzanna tunizoos» gayda.
Fettii maachiti ammano
(Mar. 7:24-30)
21 Yinnippa suuba, Yesuusa yeygappa kezii Xiroosan Sidoona katama qitida. 22 Fettii Kanaane sa7a maachita Yesuusago yi7i, fa qaaltto dhoqi yiizii, «Laatstso, Dawute na7ayo, taas yiqsinttoya; ta naato tuna ayyaana aykkii iita waytsane» yagayda.
23 Yezin Yesuusa fettii qaala mahikaaya si7i gayda. Yesuusa tamaaruntsi eego yi7i, «Hyanna maachita nu suubito kaallii wuyssane. Yinnii gisho, ne izo moyzoya» yaga7i woossida.
24 Yesuusa mahi, «Taanii wudeppa dhabide duruntsana Isra7eele keetstsappa dhabide asunts xalaalas kiitinttida» yagayda.
25 Yezin iza, E tiintte bunqqunttii, «Laatstso, tana maaddoya?» yagayda.
26 E mahi, «Na7unts katstsa ekkii kanuntsis olzanna lo77o baaya» yagayda.
27 Maachitan, «Laatstso, yinna turo, yezin melle atto yezin kanuntsi fa laatstsuntsi muuzin, leematippa wodhdhize gufa muune» yagayda.
28 Yesuusa mahi, «Hyanna maachite, ne ammantta damma; ne koydanni fana nees hyano» yagayda. I naata iira faxii attida.
Yesuusa gaama hyargginttizuntsana fatstsida
29 Yesuusa yinnippa denddii Galila Abba kale hyanggida. Fettii derella afa kezii, ize bettida. 30 Gaama asuntsi, wobbuntsana, qooquntsana, kuunniduntsana, doona muumuntsana, melle gaama hyargganchchuntsana ekkii, eego ki7i E tiintte gaddida. Yesuusa unttana fatstsida. 31 Yinnii gisho, muumuntsi ohinttizin, guundduntsi luulezin, wobbuntsi yedhdhizin, qooquntsi be7izin asuntsi bi7i gaama qoppida, Isra7eele Xoozza galatida.
Yesuusa oyddii mukul asuntsana muuzida
(Mar. 8:1-10)
32 Yesuusa fa tamaaruntsana faago xeegii, «Hyantsi gaama asuntsi taara hyaydzdzii qamma gam7ide gishon unttis hyatte muuze baz baayze gisho taanii unttis yiqsinttane. Un oge labbii gol7aame fana akko muuzikaayzara unttana hyarii dakkodes koyoos» yagayda.
33 E tamaaruntsi mahi, «Nuunii hyanna akko baayze sa7a hyannii fana yeze asuntsis maaqqade katstsa anappa denggode?» yagayda.
34 Yesuusa unttago, «Yinttis wantsi boora yeze?» yaga7i oocida.
Un mahi, «laappun booriton yishsha eerats molo yene» yagayda.
35 Yesuusa asuntsana sa7alla bettote fana kiittida. 36 Yinnippa suuba, yinna laappun booriton moluntsana ekkii Xooz galatida. Baxxi fa tamaaruntsis inggida. E tamaaruntsi asuntsis gishida.
37 Asuntsin ubba mu7i mizhida. Unttin, mu7in attide gufa laappun leemate kumutsi dentsida. 38 Muyde asuntsi maachan na7an faydinttikaayzin dhiiratsi xalaala oyddii mukul. 39 Yesuusa asuntsana dakkideppa suuba gongge gelii Magedoona sa7a qitida.
+ 15:5 Keze 20:12; Mahe 5:16; Keze 21:17; Leewe 20:9 + 15:15 Luqa. 6:39 + 15:19 Maato. 12:34