2
De7o shuchchin geeshi worzha
1 Yikke, iitatitsi ubba, cimo ubba, cubbotitsi qinaaten zigirssi ubba yinttappa hyaasote. 2-3 Laatstsii dalgga maaqqidanno yin erzanni fana hyatte yelinttide zhooga na7unts fana yin atotitsite E gidda diccitera hyanggodes Xoozze geeshi qaala maatsito ubba wode amudhdhote.
4 Asara borinttii Xoozara doorinttide bonchcho maaqqide de7o shuchchi, Laatstse Yesuusago shiiqote.+ 5 Yin Ayyaana keetsi keexinttize de7o shuchchuntsana. Yin Yesuus Kiristtoosa baggara Xoozii ufayssize ayyaana zharsho zharshize geeshi kahinuntsana. 6 Geeshi Maxaafite,
«Hyaychche, taanii Xiyoone katama,
doorinttide, bonchcho mayzene shuchchi gaddida;
eza ammanze molon yeellidhoos»
yagayda. 7 Hyay shuchchize yinttis ammanzuntsis bonchcho, yezin ammanoosuntsis,+
«Keexizuntsi borii ashshide shuchchize
ubbappa aadhize mayzenes omma shuchchi maaqqida.»
8 Mahin, Geeshi Maxaafite,+
«Hyay shuchchize as dhubbize shuchchin
asi gol7ize lalla»
yagayda. Un yinnis ga7inttide gisho Xoozze qaalas kiitinttanxi dhubunttane.
9 Yezin Xoozii dhumappa gaama qofize fa foo7ogo yinttana xeegide, yin E lo77otitsito melluntsis ohodes doorinttide kochchi, kaat kahinen, geeshi worzhan Xoozis dumma worzha.+ 10 Yin zaga Xoozze worzha baaya, yezin hyatte yin E worzha. Yin zaga maarotitsi denggikaaya, yezin hyatte maarotitsi denggida.+
Xoozze aro fana yeze
11 Ta ishuntso, yin hyanne sa7ite zaqqon bete maaqqidanni fana yin ayyaana de7ito olize asho amoppa hyaakkode fana taanii yinttana woossane. 12 Ammanoose asuntsi yinttana iita oochchize asi fana zigirze wode Xoozii nuna be7ades ye7ize qamma, un yin lo77o oochito bi7i Xooz galatode fana yinttis lo77o yessi yezo.
13 Laatstse gisho ga7i ahize asuntsis aqote; ubbappa kattara maaqqide gisho kaatisin aqote. 14 Un iita oochchizuntsana seerodesin lo77o oochchizuntsana nashshodes kaatizeppa kiitinttide gisho worzhito ahizuntsis aqote. 15 Yin lo77o oochchitera eroosse booza asuntsi ohito si7i yiizize Xoozze qofa. 16 Xoozze aro fana maaqqii wallotitsa yezotep attin yin wallotitsita iita oochas aachiche mahippete. 17 Asi ubba bonchchote; ammanze asuntsana kadhote; Xoozis zhashtote; kaat bonchchote.
Kiristtoosa waaye aazize
18 Aruntso, lo77o laatsunsisin dalgga laatstsuntsis xalaala baayzin iituntsisin bonchchora aqote. 19 Asi Xooz gisho ga7i gener madha ekkii dandda7iko Xoozii eza anjjoda. 20 Yezin yin nagara oochchin yinttana seerize wode yin dandda7iko yinttis akko galata yeze? Yezin lo77o baz oochchii madha dandda7iko Xoozii yinttana yinnis anjjoda. 21 Xoozii yinttana xeegide yinnii gishos; Kiristtoosa yinttis waayinttida; yin eza kaallode fana, yinttis aazize maaqqida. 22 E nagara oochchikaaya; E doontte cimo benttikaaya. 23 Un eza cazhader mahi cazhikaaya. Yezin madha ekkitera xillo firddize Xoozzes firdda ashshida fattin manddikaaya.+ 24 Nuunii nagaras hyayqqii xillotitsis yessade fana Kiristtoosa fa ashite nu nagartto masqalalla afa tookkida; yin eza garafin hyarggide besitira faxida.+ 25 Zaga yin oge bali dhabide duro fana, yezin hyatte yin shemppo yenggizegon naagizego maaqqida.+
+ 2:4 Maz. 34:8 + 2:7 Isa. 28:16 + 2:8 Maz. 118:22 + 2:9 Isa. 8:14-15 + 2:10 Hose. 2:23 + 2:23 Isa. 53:9 + 2:24 Isa. 53:7 + 2:25 Isa. 53:5