24
Yesuusa hyayqoppa denddida
(Maato. 28:1-10; Mar. 16:1-8; Waha. 20:1-10)
1 Saaminttappa tiino qamma, wogga wode wontta gooda, maachuntsi fa giigizide shitto ekkii booza hyanggida. 2 Un ize yellize wode booza doontte yeze shuchchita gol7i hyal7idanno denggida. 3 Un booza gaatsi gelida, yezin Laatstse Yesuusa ahito denggikaaya. 4 Un ize eqqii akko hyanido ga7i qoppodera akaakikaayzin gaama foo7ize afula ma77ide lam77i asuntsi un kale eqqida. 5 Maachuntsi zhashti fa omito sa7a ziqqii yiizii yessadera, asuntsi unttago, «Faxa yezaya hyayquntsi gidda akkos koyete? 6-7 E hyanne baaya; hyayqoppa denddida, ‹As Na7ay nagaranchchuntsi kushite aadhii ingginttoda; unttin eza suxxoda.+E hyaydzintsa qammite hyayqoppa denddoda› yaga7i, E yinttara Galila yezite yinttis ohide qaaltto qoppote» yagayda.
8 Maachuntsi ye wode E qaaltto tiirida.
9 Maachuntsi boozappa maaqqii hyanide bazito ubba taphpho fettuntsisin melluntsisin ohida. 10 Yentsi hawaaruntsis ohide Magdela Mayramo, Yohaanna, Yayqooba intta Mayramon unttara yeze melle maachuntsana. 11 Yezin unttis maachuntsi ohidanna abukko gaara yi7in ammanikaaya. 12 Yezin Phexiroosa denddii woxxii booza qitida. Yinna bestto yellii zuggii gidda be7ize wode moogide afula xalaala bi7ida. Hyanidanne gaama qoppii fa kara maaqqida.
Emmahuuse ogella afa
(Mar. 16:12-13)
13 Ye wode kaallize tamaaruntsappa lam77untsi Yerusalaameppa taphpho fettii kilo mitire hyaakkize Emmahuse kara gancce hyanggane. 14 Un wolla hyanide bazito ubba ohinttane. 15 Un yinna hyanidanni baz tiiriteran ohinttitera yedhdhize wode Yesuusa fa ommitis shiiqii unttara hyanggane. 16 Yezin, un eza eraame fana un aafta aykkinttida.
17 E, «Yin wolla ogella yezite ohinttizanna akko?» yagayda.
Un azzanii si77i ga7i eqqida. 18 Unttappa fete Qeliyoopha ga7inttize, «Hyanna qammiti gidda Yerusalaame hyanidanno eroosse, ne sa7itis zaqqone?» yagayda.
19 E mahi, «Ize hyanidanna akko?» ga7i oocida.
Un, «Xoozze tiinon asi tiinon oocharan ohera mintsii nabe maaqqide Naazirete Yesuusa baz. 20 Eza kahinunts hyalaquntsin nuna kaalitsizuntsi hyayqo firddas aatsii inggi, suxxida. 21 Nuunii Isra7eele asuntsana ashshoda ga7i ufaytti naagezin hyanna hyanin hyayno hyaydzintsa qamma. 22 Mahi nu giddappa fettii fettii maachuntsi nuna gaama qofizida. Un hyayno wontta gooda booza hyanggida. 23 E ahita dhabide wode maaqqii yi7i, ‹E faxa yene› yagaaze kiitanchchuntsi qonccin bi7ida yaga7i ohida. 24 Nu giddappan fete fete booza hyanggi maachuntsi ohidanni fana hyanin bi7ida, yezin eza bi7ikaaya» yagayda.
25 E unttago, «Yin, tiiroosse asuntso, yin wozintta nabuntsi ohidanno ubba ammanodes gam7izuntso, 26 Kiristtoosa yinna madhito ekkodesin fa bonchchora gelodes beezosa?» yagayda. 27 Museppan nabunts ubbannippa denddii Geeshi Maxaafite E baz xaafinttidanno ubba unttis qonccizida.
28 Un hyanggize kara gancce ukkide wode Yesuusa aadhii hyaako bessa qitize gaara yi7in, 29 Un, «Sa7ita qammide gisho nuura aqo» yaga7i mintsii woossida. Yinnii gisho, unttara aqodes gelida.
30 Unttara wolla leematella bettii, soollo dentsii, feedhii anjjii unttis inggida. 31 Ye wode un erode gaar un aafta bugunttida. Unttin erida. Yezin E unttappa genggida. 32 Un, «Nu ogella afa yezin E nuus Geeshi Maxaafe billiteran nuna ohizitera nu wozintta eexika?» yagayda. 33 Ye wode denddii suuba Yerusalaame yi7ida. Taphpho fettuntsin melluntsi fettilla shiiqii yessadera denggida. 34 Un, «Laatstsii turo denddida; Simoonas benttida» yagayda.
35 Yentsi lam77i tamaaruntsi Emmahuuse ogella yezin hyanidannon soollo feedhide wode wayzi eza erezako unttis ohida.
Yesuusa fa tamaaruntsis benttida
(Maato. 28:16-20; Mar. 16:14-18; Waha. 20:19-23; Hawa. 1:6-8)
36 Lam77i tamaaruntsi yinna ohitilla yezin, Yesuusa un gidda eqqii, «Saro yinttis maaqqe» yagayda.
37 Maaqqikon, un tannii, meeshe bi7ide gaara yi7in zhashtida.
38 E unttago, «Akkos zhashtido? Akkos so7e yin wozintte gelido? 39 Ta kushiton ta tohito bo7ote; ta tana. Mahi aykkii bo7ote; tana yin be7izannigaara, meeshes ashon meqatsii baaya» yagayda. 40 Yaga7i, fa tohiton fa kushiton unttana beezida. 41 Un ufayssappa denddidannippa ammananxii gaama qoppii yezin, Yesuusa unttago, «Hyanne yinttis mu7izebaz yene?» yagayda. 42 Un fettii michinttide molo ees inggida. 43 E ekkii un tiintte mu7ida.
44 E, «Ta yinttara gam7ide wode ubbanne Muse higge maxaafite, nabuntsi maxaafiten Mazmure maxaafite, ta gisho xaafinttidanna ubbanna folinttodes beezane yaga7i ta yinttis ohide qaaltta hyanno» yagayda.
45 Ye wode Geeshi Maxaafito tiirode gaar wozintto unttis bugida. 46 Yinnii fana, «Kiristtoosa madha ekkoda, hyaydzdzintsa qammite hyayqoppa denddoda yaga7i xaafinttida. 47 Yerusalaameppa denddii asi ubbanna nagarappa maarotitsin atotetsi E suntsite markkidhoda. 48 Yin yinnis markka. 49 Yikke, taanin ta aday inggide ufayssito yinttis dakkoda. Yin saloppa wolqqa ekkode wontsis Yerusalaame katama gam7ote» yagayda.+
Yesuusa salo denddida
(Mar. 16:19-20; Hawa. 1:9-11)
50 Yinnippa suuba, Bitaaniya katama unttana ekkii hyanggida. Fa kushito dentsii anjjida.+ 51 Unttana anjjite unttappa shaakkintti ude Salo ekinttida. 52 Un zuggii goynii gaama ufayssara Yerusalaame maaqqida. 53 Xoozza ubba wode galatitera Xoozze Keetstsa gam7ida.
+ 24:6-7 Maato. 16:21; 17:22-23; 20:18-19; Mar. 8:31; 9:31; 10:33-34; Luqa. 9:22; 18:31-33 + 24:49 Hawa. 1:4 + 24:50 Hawa. 1:9-11