15
Woynes turii uzuma Yesuusa
1 «Ta woynes turii uzuma, wootizen ta Adaya. 2 Ta gidda yeze aafe aafoosse tashito ubba E gachchii hyaasoda. Aafize tashito kasennippa gaantsi aafode fana yinna tashito E koshii giigissada. 3 Ta yinttis ohide qaaltti gisho yin geeshi. 4 Ta gidda yezote; taanin yin gidda yessada. Woynes tashe uzumzella yezanxiko ye tashize fa faas aafe aafodes dandda7oos. Yinnii fana, yinttin ta gidda yezanxiko aafe aafodes dandda7oos.
5 «Taanii woynes uzuma; yin tashe. Taalla yezen taanin E gidda yeze, E gaama aafe aafoda. Ta baayzin yin xalaala akkon oochchodes dandda7oos. 6 Taalla yezoosse tashe fana alla olintti meloda. Yinnii fana tashuntsan shiishii tama oloda, michchoda. 7 Yin taar yeziko, ta qaalttan yinggida yeziko, yin koyze baz akko maaqqikon woossote; yin ekkoda. 8 Yin gaama aafe aafize ta tamaaruntsana maaqqiko, yinne ta Aday bonchchinttoda. 9 Aday tana kadhizanni gaara taanin yinttana kadhane; ta siiqite yezote. 10 Taanii ta Aday kiitto naagii E siiqite yezidannigaara yinttin ta kiitto naagiko ta siiqite yessada.
11 «Ta ufayssita yinggida folinttode fanan yin ufayssita folo maaqqade fana ta yinttis yinno ohida. 12 Ta kiitta hyanno; ta yinttana kadhizanni fana yinttin fete feta kadhote.+ 13 Fa shemppito fa lagguntsis inggizannippa aadhize damma siiqo baaya. 14 Ta yinttana kiittidanno ubba oochchiko yin ta lagguntsana.
15 «Aro fa laatstsay oochchizebaz eroosse gisho ta yinttana yikkeppa maaqqii aruntsana ga7oos. Yezin ta Adaya si7ize ubba ta yinttis ohide gisho yinttana ta lagguntsana gayda. 16 Ta yinttana dooridap attin yin tana doorikaaya. Yin hyanggi aafe aafode fanan aafera yin yessade fana shuumida. Yinno maaqqiko ta Aday yin ta suntsitira woossidebaz ubba inggoda. 17 Ta kiitta hyanno: fete feta kadhote.
Yesuusa alame ixxodanno ohida
18 «Alame yinttana ixxiko tiino tana ixxidanno erote. 19 Yin alamebaz maaqqizako alame fa baz fana yinttana kadhodyeshsha. Yezin ta yinttana alameppa dooride gishon yin alamebaz maaqqikaayze gisho alame yinttana ixxane. 20 ‹Aro fa laatstseppa aadhoos› ga7i ta yinttis ohidanno qoppote. Un tana bay7izebaz maaqqiko yinttanan bay7oda. Un ta qaaltto naagezebaz maaqqiko yin qaaltton naagoda.+ 21 Yezin un tana kiittezaya eroosse gisho hyanno ubba ta gisho yinttalla oochchoda. 22 Ta yi7i ohikaayzako unttis nagara maaqqamyeshsha. Yezin hyatte un oochchide nagarttis miknaate baaya. 23 Tana ixxize ta Adayan ixxane. 24 Ooden oochchikaayze oocha ta un gidda oochchii bi7ikaayze baz maaqqizako unttis nagara maaqqamyeshsha. Yezin hyatte un ta oochchide oochchito bi7i tanan ta Adayan ixxida. 25 Yezin un higgite, ‹Tana hyarii ixxida› ga7intti xaafinttidanna folinttode fana yinna yii7ida.+
26 «Adeppa ye7ize turii Ayyaana ta yinttis kiittoda. E yinttana mintsitsoda, ta baz markkidhoda. 27 Yinttin tiinoppa aykkii taara yeze gisho ta baz markkidhoda.
+ 15:12 Waha. 13:34; 15:17; 1 Waha. 3:23; Yihu. 5 + 15:20 Maato. 10:24; Luqa. 6:40; Waha. 13:16 + 15:25 Maz. 35:19; 69:4